J.K. Rawling, Hillary Clinton i Oprah Winfrey pune knjižare (13/7/03) - 2003-07-13
Knjižari i nakladnici nadaju se da će njihove knjige stimulirati prodaju i drugih vrijednih izdanja
U zadnje vrijeme, američke knjižare ponovno su pune kupaca – uglavnom zahvaljujući jednoj dječoj spisateljici, jednoj senatorici i jednoj zvijezdi američke televizije. Nova knjiga britanske autorice J.K. Rowling o mladom čarobnjaku Harryju Potteru, memoari bivše prve dame Sjedinjenih Država Hillary Rodham Clinton i najnoviji izbor televizijske voditeljice Oprah Winfrey, za klub knjige u njenoj televizijskoj kontakt-emisiji, donose izdavačima milijune dolara. To su odlične vijesti za američko izdavaštvo. Prema Udruzi američkih izdavača, prodaja knjiga za odrasle u tvrdom uvezu tijekom prva četiri mjeseca ove godine pala je za gotovo 30 posto u odnosu na isto razdoblje prošle godine. No, može li niz velikih hitova utrti put drugim izdavačkim uspjesima? Knjižare diljem Sjedinjenih Država u proteklih su nekoliko tjedana bile preplavljene kupcima. Tara Fleming, zaposlenica u jednoj od knjižara iz lanca B. Dalton u Austinu u Teksasu, kaže da su gužve počele početkom lipnja, kada su objavljeni memoari Hillary Rodham Clinton, naslovljeni "Living History – Živuća povijest". "Među kupcima kao da je zavladalo ludilo. Knjiga je puštena u prodaju u ponedjeljak, a već u utorak je bila rasprodana. I danas nam dolaze ljudi koji je još uvijek žele kupiti." Ubrzo nakon toga, počeo se prodavati i peti nastavak avantura Harrya Pottera, također popraćen velikim zanimanjem javnosti. Prema podacima izdavačke kuće Scholastic, samo u prva 24 sata od objavljivanja, "Harry Potter i Velered feniksa" prodan je u nezapamćenih pet milijuna primjeraka, čime su srušeni svi izdavački rekordi. Dobra vijest stigla je i od televizijske voditeljice Oprah Winfrey, koja je odlučila vratiti u svoj talk show svoj proslavljeni klub knjige. Njen prvi odabir, roman Johna Steinbecka "Istočno od raja" zbog toga je odmah postao bestseller, preko pola stoljeća otkako je objavljen. Robert Newmann, predsjednik jedne tvrtke za odnose s javnošću, čiji su mnogi klijenti pisci, kaže da bi izdavači trebali izvući pouke iz zanimanja javnosti za Oprahin klub knjige: "Oprah je oživjela izdavačku industriju, odlučivši se koncentrirati na klasike. Zahvaljujući njoj i kvalitetnim djelima kao što su avanture Harrya Pottera, mogli bi profitirati ne samo izdavači, već i prodavači knjiga. Do sada se uglavnom nije znalo koja će izdanja polučiti veliki uspjeh." Dapače, čak i vrlo popularnim autorima, kao što su Tom Clancy i Mary Higgins Clark, znalo se dogoditi u zadnje vrijeme da imaju problema s prodajom. Gospodin Newmann ističe da je američka javnost možda spremna za nešto novo, kreativno i neuobičajeno. Naravno, na tržištu ima mnogo kreativnih knjiga, koje se ipak, ne prodaju dobro. Kako, dakle, izdavači mogu izdavati nova zanimljiva djela, a da pri tome ne potonu u duboke gubitke? "Izdavaštvo je djelatnost u kojoj vlada velika konkurencija. Izdavači, primjerice, često izdaju knjige koje slijede model nekog uspješnog djela. Pri tome im, nažalost, promaknu potencijalni veliki uspjesi. Na primjer, seriju knjiga sa svojevrsnom duhovnom porukom 'Pileća juha za dušu', odbilo je čak 20 izdavača, prije nego što konačno objavljena u izdanju kompanije Health Communications Inc. Florida. Nakon toga je prodana u čak 70 milijuna primjeraka" - objašnjava Robert Newman. Iako nekoliko bestsellera vjerojatno neće uspjeti oživjeti cijelo izdavaštvo, možda će stimulirati prodaju drugih knjiga. Coleen Holt, upraviteljica u knjižari lanca Borders u blizini Washingtona, vjeruje da je barem polovina onih koji su došli kupiti najnoviju knjigu o Harryu Potteru, kući odnijela još poneku knjigu: "Naravno, mnogi su se kupci načekali da se nova knjiga o Harryu Potteru počne prodavati, kao što je bilo zakazano, u ponoć. Oni koji su prije toga došli u knjižaru, razgledavali su police i često su kupovali i druge knjige." Slično je bilo i s memoarima Hillary Rodham Clinton. Takve knjige, zaključuje gospođa Holt, u knjižare privlače i ljudi koji ne čitaju mnogo, a to je pak dobro i za izdavače i za prodavače knjiga.